Kommissionens forordning (EF) nr. 1473/2002
af 13. august 2002
om indstilling af fiskeri efter torsk og kuller fra fartøjer, som fører tysk flag
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2847/93 af 12. oktober 1993 om indførelse af en kontrolordning under den fælles fiskeripolitik(1), senest ændret ved forordning (EF) nr. 2846/98(2), særlig artikel 21, stk. 3, og
ud fra følgende betragtninger:
(1) I Rådets forordning (EF) nr. 2555/2001 af 18. december 2001 om fastsættelse for år 2002 af fiskerimuligheder og dertil knyttede betingelser for visse fiskebestande og grupper af fiskebestande gældende for EF-farvande og for EF-fartøjer i andre farvande, som er omfattet af fangstbegrænsninger(3) fastsættes kvoterne for torsk og kuller for 2002.
(2) For at sikre overholdelse af bestemmelserne om de kvantitative begrænsninger af fangsterne af kvoterede bestande er det nødvendigt, at Kommissionen fastsætter den dato, på hvilken fiskeriet fra fiskerfartøjer, som fører en medlemsstats flag, har medført, at den kvote, der er tildelt, må anses for at være opbrugt.
(3) Ifølge de oplysninger, der er meddelt Kommissionen, har fiskeriet efter torsk og kuller fra fartøjer, som fører tysk flag eller er registreret i Tyskland, i farvandene i ICES-område V b (færøske farvande) nået den kvote, der er tildelt for 2002. Tyskland har forbudt fiskeri efter torsk og kuller fra den 16. juli 2002. Denne dato bør derfor fastsættes -
UDSTEDT FØLGENDE FORORDNING:
Artikel 1
Fiskeriet efter torsk og kuller fra fartøjer, der fører tysk flag eller er registreret i Tyskland, i farvandene i ICES-område V b (færøske farvande) har medført, at den kvote af torsk og kuller, der er tildelt Tyskland for 2002, må anses for at være opbrugt.
Fiskeriet efter torsk og kuller i farvandene i ICES-område V b (færøske farvande ) fra fartøjer, der fører tysk flag eller er registreret i Tyskland, er forbudt ligesom opbevaring om bord, omladning og landing af den nævnte bestand fanget i disse farvande af de nævnte fartøjer efter denne forordnings anvendelsesdato.
Artikel 2
Denne forordning træder i kraft dagen efter offentliggørelsen i De Europæiske Fællesskabers Tidende.
Den anvendes fra den 16. juli 2002.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 13. august 2002.